**ПРАВИЛНИК О ПОЛАГАЊУ ИСПИТА У СРЕДЊОЈ ШКОЛИ „МЛАДОСТ“**

Број: 163.

23.01.2018.



На основу члана 72-78., члана 119. став 1. тачка 1. Закона о основама система образовања и васпитања ("Сл. гласник РС бр. 88/2017 даље: Закон) члана 48-63 Закона о средњем образовању и васпитању (Сл.гласник РС бр.55/2013 и 101/2017), и члана 173-179. Статута Средње школе „Младост“ (бр.157 од 23.01.2018.) на седници одржаној дана ­­­23.01.2018. године, Школски одбор Средње школе “Младост“ доноси:

**ПРАВИЛНИК**

**О ПОЛАГАЊУ ИСПИТА У СРЕДЊОЈ ШКОЛИ „МЛАДОСТ“**

ОСНОВНЕ ОДРЕДБЕ

**Члан 1.**

Овим правилником уређују се: испити и рокови за полагање испита, испитна комисија, организација и начин полагања испита, правна заштита ученика у вези са полагањем испита, у складу са Законом, Законом о средњој школи и Статутом Школе.

**Члан 2.**

У складу са овим правилником, у Школи се полажу следећи испити:

- разредни,

- поправни,

- допунски,

- ванредни испити за ученике завршних разреда.

**Члан 3.**

Рокови предвиђени за полагање испита су детаљно утврђени по врстама испита.

ИСПИТНА КОМИСИЈА И ПРОЦЕДУРА ПОЛАГАЊА ИСПИТА

**Члан 4.**

Сваком испиту претходи пријављивање за полагање подношењем пријаве.

Распоред пријављивања и полагања испита утврђује директор за сваки рок и објављује на огласној табли Школе најмање два дана пре датума одређеног за пријављивање, односно полагање испита, осим за испит по жалби или приговору.

**Члан 5.**

Ученик који уредно пријави испит, са обављеним предиспитним обавезама за испит који полаже, може да приступи полагању испита.

Ако није савладао градиво из предмета у складу за законом и Правилником о оцењивању у средњој школи и ако одустане од полагања испита ученик није положио испит и у записнику о полагању испита уписује му се оцена недовољан (1).

Сматра се да је ученик одустао од полагања испита ако:

* неоправдано не приступи полагању испита у заказано време;
* одустане од полагања испита или дела испита после извлачења испитних листића;
* буде удаљен са испита или дела испита због непоштовања обавеза (предвиђеним Правилима понашања Школе), у вези са поступком полагања испита.

Ако ученик достави оправдање о спречености да изађе на испит, пре дана одређеног за полагање испита и затражи одлагање испита, директор треба да процени оправданост разлога и донесе одлуку о одлагању испита.

Одложени испити биће организовани чим престану разлози који су условили њихово неодржавање.

Ученик који се без оправданог разлога није појавио на полагању испита или одустане од испита у току или пре испита сматра се да испит није положио и то се констатује у записнику.

**Члан 6.**

Испити се полажу усмено, писмено, усмено и писмено, у складу са наставним планом и програмом за предмет који се полаже.

Испити се полажу пред испитном комисијом коју одређује директор школе.

Испиту комисију чине три члана: председник, испитивач и стални члан, од којих су најмање два члана стручни за предмет који се полаже.

Уколико Школа нема потребан број стручних лица за одговарајући предмет, директор ће ангажовати стручно лице из друге школе.

Испитна комисија ради у пуном саставу, а оцену утврђује већином гласова својих чланова одмах након обављеног испита и саопштава је ученику.

Када је неки од чланова испитне комисије спречен да присуствује испиту, директор ће одредити новог члана комисије који ће га мењати.

Ако се благовремено не обезбеди замена члана комисије, испит ће бити одложен и директор ће одредити нови рок за полагање испита.

Успех ученика на испиту оцењује се бројчаном или описном оценом у складу са законом и општим актом.

Пре полагања испита утврђује се идентитет ученика, на основу јавне исправе са сликом.

Школа је дужна да обавести ученика о обавези доказивања свог идентитета путем јавне исправе.

Испитна комисија упознаје ученика са правима и обавезама за време полагања испита.

Чланови испитне комисије не могу да напуштају просторију у којој се испит полаже за време трајања испита.

**Члан 7.**

Испитна питања су из градива наставног програма одређеног предмета.

Испитна питања су исписана на испитном листићу који кандидат извлачи, а број испитних листића мора бити за 10% више од броја ученика, а најмање 5.

На једном листићу налазе се по три питања.

Испитни листићи морају бити оверени печатом школе.

Ученик има право да замени испитна питања пре него што приступи одговарању .

Промена испитног листића се констатује у записнику и узима у обзир приликом оцењивања кандидата на испиту.

**Члан 8.**

Ученик може да полаже само један испит дневно.

Ученик који полаже разредни, допунски испит, или испит за ванредне ученике, може на свој захтев, да полаже више од једног испита дневно.

**Члан 9.**

На усменом испиту ученик има право да се припрема за одговоре 15 минута.

**Члан 10.**

Записник о полагању испита води се за сваког ученика појединачно и може се користити у више испитних рокова.

Записник се води на обрасцу и на начин прописан Правилником о евиденцији у средњој школи ("Сл. гласник РС", бр. 31/2006 и 51/2006).

РАЗРЕДНИ ИСПИТ

**Члан 11.**

Разредни испит полаже ученик који из оправданих разлога није присуствовао настави више од 1/3 предвиђеног броја часова, а оцењивањем се утврди да није савладао наставни план и програм.

Ученици полажу разредни испит из предмета из кога није оргаизована настава најмање за једну трећину укупног годишњег броја часова наставе.

Разредни испит се полаже у **јунском** и **августовском** испитном року.

**Члан 12.**

Ученик пријављује полагање разредног испита у јунском испитном року у року од 24 часа, од дана коначног утврђивања на седници Наставничког већа да је ученик неоцењен на крају другог полугодишта и да испуњава услове за полагање разредног испита.

Пријављивање за разредни испит врши се у термину предвиђеном Годишњим планом рада Школе.

У случају када школа није организовала наставу из одређеног предмета, ученик може да пријави и полаже разредни испит пре термина који је прописан у ставу 1 овог члана.

Разредни испит се полаже пре полагања поправних испита према распореду који писменом одлуком одреди директор школе.

**Члан 13.**

Ученик може да пријави разредне испите из свих предмета у једном од рокова из **члана 11. став 3.** овог Правилника, или може пријавити један број разредних испита у јунском, а један број разредних испита у августовском испитном року.

**Члан 14.**

Ако ученик на разредном испиту добије једну или две недовољне оцене на разредном испиту, сматра се да није завршио разред и упућује се на поправни испит, под условом да са тим недовољним оценама нема више од две недовољне оцене.

Ученик који на разредном испиту добије три или више недовољне оцене није завршио разред.

Разредни испити се организују пре полагања поправних испита.

ПОПРАВНИ ИСПИТ

**Члан 15.**

Поправни испит полаже ученик који на крају другог полугодишта, или на разредном испиту има једну, а највише две недовољне оцене из предмета предвиђених наставим планом и програмом.

**Члан 16.**

Ученик у школи полаже поправни испит у **августовском**, а ученик завршног разреда у **јунском** и **августовском** испитном року.

**Члан 17.**

Ученик завршног разреда пријављује поправни испит у јунском испитном року у року од 24 часа од дана утврђивања коначне закључне оцене по завршетку другог полугодишта на седници одељењског већа, односно у року од 24 часа од дана утврђивања коначне оцене на разредном испиту на седници Наставничког већа.

Пријављивање за поправни испит за августовски испитни рок врши се у термину предвиђеном Годишњим планом рада Школе.

Поправни испити се не могу пријавити пре него што се утврде коначне оцене из свих предмета на разредном испиту.

Поправни испити у јунском испитном року полажу се после спроведених разредних испита у јуну, а у августовском испитном року после спроведених разредних испита у јуну и августу, према распореду који писменом одлуком утврди директор школе.

**Члан 18.**

Ученик који полаже поправни испит обавезан је да похађа припремну наставу, коју је школа дужна да организује непосредно пре полагања поправног испита.

Ученик који положи поправни испит завршава разред.

Ученик завршног разреда који положи поправни испит стиче право да полаже матуру у прописаним роковима.

ДОПУНСКИ ИСПИТ

**Члан 19.**

Допунске испите полаже ученик који је прешао из друге школе, **односно из другог** **образовног профила** ради завршавања започетог школовања у истом трајању из предмета који нису били утврђени наставним планом и програмом који је ученик започео да савлађује, у роковима утврђеним решењем, **а рокови су децембарски, мартовски, јунски, августовски и октобарски.**

Предмет који се полаже, утврђује се решењем директора школе.

Полагање испита се врши на начин како је то предвиђено за остале испите, а према одредбама овог Правилника.

Ученик који положи све допунске испите предвиђене решењем из става 2. овог члана и са успехом заврши разред, добија сведочанство о завршеном разреду са оценама које су признате (Решењем Школе) и оцене са допунског испита,

Ученику који не заврши разред, а напусти школу издаје се уверење о положеним допунским испитима.

ИСПИТ ЗА УЧЕНИКЕ КОЈИ ПОСТИЖУ ИЗУЗЕТАН УСПЕХ

**Члан 20.**

Ученик редован који постиже изузетне резултате у учењу има право да заврши школовање у року краћем од предвиђеног.

Ученик из става 1. овог члана има право да полагањем испита заврши започети и наредни разред **и то тако што започети разред завршава на крају првог полугодишта а наредни разред завршава на крају другог полугодишта уз обавезу похађања наставе**.

Испуњеност услова за остваривање овог права утврђује наставничко веће школе, на крају првог полугодишта, на предлог Одељењског већа.

Испити из наредног разреда се полажу , с тим што је ученик ослобођен обавезе плаћања школарине.

Када ученик, који постиже изузетне резултате у учењу, упоредо савлађује други наставни план и програм или његов део као ванредни ученик, не плаћа школарину.

ИСПИТИ ЗА ВАНРЕДНЕ УЧЕНИКЕ

**Члан 21.**

Изузетно, редован ученик који није положио поправни испит може да заврши започети разред у истој школи наредне школске године, поновним полагањем неположеног испита у својству ванредног ученика, уз обавезу плаћања накнаде стварних трошкова које утврди школа.

Када заврши разред, ванредни ученик има право да се у истој школској години упише у наредни разред, **у истом својству.**

**Члан 22.**

Ученик завршног разреда који не положи поправни испит завршава започето образовање у истој школи у својству ванредног ученика полагањем испита уз обавезу плаћања накнаде стварних трошкова које утврди школа.

**Члан 23.**

Ванредни испити полажу се у следећим испитним роковима:

- јануарски;

- априлски

- јунски;

- августовски;

- септембарски.

ПРАВНА ЗАШТИТА УЧЕНИКА

**Члан 24.**

Ученик, његов родитељ, **или други законски заступник** има право да поднесе **приговор** на испит.

**Приговор** на испит подноси се **директору** у року од 24 сата од саопштења оцене **на испиту.**

Директор школе је дужан да одлучи о **приговору** у року од 24 сата од њеног пријема **у сарадњи са стручним сарадником и одељенским старешином,предходно прибављајући изјаву наставника чија се оцена оспорава приговором**.

Ако утврди да је испит обављен противно Закону, или посебном закону и прописима донетим на основу њих **директор поништава испит и упућује ученика на поновно полагање испита**.

Испит се организује у року од три дана од дана подношења **приговора** **.**

Када је испит поништен директор образује нову комисију (најмање три члана, од којих су два стручна за предмет) у чијем саставу не могу бити чланови комисије чији је испит поништен. Оцена комисије је коначна.

Уколико директор не донесе одлуку по **приговору** на испит, односно уколико ученик није задовољан одлуком директора по **приговору** на испит, ученик, његов родитељ или **други законски заступник**, може да поднесе захтев за заштиту права ученика Министарству просвете.

ЗАВРШНЕ ОДРЕДБЕ

**Члан 25.**

Овај правилник ступа на снагу осмог дана од дана објављивања на огласној табли Школе.

**Ступањем на снагу овог правилника престаје да важи Правилник о испитима у Средњој школи „Младост“ (бр.418 од 18.03.2010 ) и Правилник о ванредним ученицима Средње школе „Младост“ (бр.2915 од 30.12.2013.)**

ПРЕДСЕДНИК ШКОЛСКОГ ОДБОРА Драган Ђурђевић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правилник о полагању испита у Средњој школи „Младост“ објављен дана 24.01.2018., а ступа на снагу дана 1.02.2018.

Секретар

Средње школе „Младост“

Јовановић Снежана

\_\_\_\_\_\_\_\_\_\_\_\_\_\_\_\_\_\_\_\_\_\_\_